*VEGA præsenterer*

**Smag på Tessas succes i Store VEGA!**

*Lørdag den 19. december flintrer Tessa ind i Store VEGA og efterlader et rungende aftryk på Vesterbro.*

“Det vildeste der er sket i dansk rap i 10 år". Sådan lyder ordene fra Orige-E om det nye urban-stjerneskud Tessa, der på rekordtid har taget hele Danmark med storm.

I juni 2019 lagde den unge rapper et par freestyle-videoer på Instagram, som resulterede i en nedsmeltning for hele den danske musikbranche. Orgie-E fra Suspekt sammenligner hende med en ung Gilli, mens Soundvenue roser hende til skyerne i hiphop-podcasten Standard.

Kort efter Instagram-videoerne udgav Tessa debutsinglen "Snakker For Meget", der er akkurat lige så beskidt, ægte og overlegen som freestyle-videoerne. Og der er heldigvis meget mere på vej fra samme skuffe.

Med over 20 millioner streams på Spotify, +100.000 følgere på Instagram samt uendelig omtale og anerkendelse fra en lang række danske og nordiske artister, er Tessas karriere i raketfart fremad. Med den seneste single ”Så’n Der” lader hun til at holde kadencen i top.

Kort fortalt: Tessa er kun lige begyndt, men lægger sig allerede i selen for at blive en af de mest betydningsfulde urban-artister i Danmark.

**Fakta om koncerten:**

Tessa (DK)

Lørdag d. 19. december kl. 20.00

Store VEGA, Enghavevej 40, 1674 København V  
Billetpris: 250 kr. + gebyr  
Billetsalget starter fredag kl. 10.00 via vega.dk og Ticketmaster.